钦定古今图书集成/明伦汇编/官常典/第774卷 > 胡建
## 钦定古今图书集成/明伦汇编/官常典/第774卷 > 胡建

按《汉书》本传，“建字子孟，河东人也。孝武天汉中，守军
正丞，贫无车马，常步与走卒起居。所以尉荐走卒，甚
得其心。时监军御史为奸，穿北军垒垣以为贾区，建
欲诛之，迺约其走卒曰：‘我欲与公有所诛，吾言取之
则取，斩之则斩’。于是当选士马日，监御史与护军诸
校列坐堂皇上，建从走卒趋至堂皇下拜谒，因上堂”
皇，走卒皆上。建指监御史曰：“取彼！”走卒前曳下堂皇。
建曰：“斩之！”遂斩御史。护军诸校皆愕惊，不知所以。建
亦已有成奏在其怀中，遂上奏曰：“臣闻军法，立武以
威众，诛恶以禁邪。今监御史公穿军垣以求贾利，私
买卖以与士市，不立刚毅之心，勇猛之节，亡以帅先
士大夫，尤失理不公，用文吏议，不至”重法。《黄帝李法》
曰：“壁垒已定，穿窬不由路，是谓奸人，奸人者杀。”臣谨
案《军法》曰：“正亡属将军，将军有罪，已闻，二千石以下
行法焉。丞于用法疑，执事不诿上，臣谨以斩，昧死以
闻。”制曰：“《司马法》曰：‘国容不入军，军容不入国，何文吏
也？三王或誓于军中，欲民先成其虑也；或誓于军门
之外，欲民先意以待事也，或将交刃而誓致民志也，
建又何疑焉’！”建由是显名。后为渭城令，治甚有声。值
昭帝幼，皇后父上官将军安与帝姊盖主私夫丁外
人相善，外人骄恣，怨故京兆尹樊福，使客射杀之。客
藏公主庐，吏不敢捕。渭城令建将吏卒围捕。盖主闻
之，与外人上官将军多从奴客往奔射追吏，吏散走。
主使仆射劾渭城令游徼伤主家奴，建报无他坐。盖
主怒，使人上书告建“侵辱长公主，射甲舍门，知吏贼
伤奴，辟报故不穷审。”大将军霍光寝其奏。后光病，上
官氏代听事，下吏捕建，建自杀。吏民称冤。至今渭城
立其祠。